337 år blev det altså til for Store Bededag i den form, som vi kender den - selvom der både er folkelig og politisk modstand mod afskaffelsen. Og derfor blev der også drukket gravøl og sagt farvel til Store Bededag. - Vi vil gerne tage det, som vi synes er en dårlig beslutning af regering, og gøre det til en god oplevelse for vores medlemmer, sagde Klara Otzen, formand for Liberal Alliances Ungdom i Aalborg. - Vi synes gravøl er passende, når nu det er den sidste Store Bededag som helligdag. Vil ikke blive glemt Argumentet for at afskaffe Store Bededag lyder bl.a. på, at det kan frigive nogle penge til Forsvaret. Er det et godt argument? - Vi synes, det er en god idé at tilføre flere penge til Forsvaret, men pengene bliver ikke øremærket. Så det bliver uambitiøst. Man skulle hellere sikre sig, at pengene faktisk går til det, som regeringen siger, det skal. - Jeg synes altid, det er iorden, at man kritiserer dårlige beslutninger og sikrer sig, at de ikke bliver glemt. Sådan lød det i Jomfru Ane Gade, hvor der fredag aften blev langet gravøl over disken.

Opsummering:
Fredag blev der langet gravøl over disken, da ungdomspartier var mødt op for at tage afsked med en årelange helligdag.